  Виталий Пронин Удмурт кыл. Кинлэн узырлыкез со? Калыклэн? Оло, журналистъёслы но писательёслы гинэ анай кылмы кулэ? Тани Москваын удмурт кылын гожъяськись калык писателез Вячеслав Ар-Сергиез «Азвесь Дельвиг» премиен данъяло. Нош шаерамы удмурт кылэз дышетонлэсь кышкало. Соин та ужпумъя кенешыны ӧтчамы Вячеслав Ар-Сергиез.- Сӥзьылысен кутскыса, мынэ удмурт кылэз школаосын одно дышетон пумысен бугыръяськон. «Удмурт Кенеш» огазеяськонлэсь ӵектонзэ кин но, кызьы но ӧз дунъя ни. Сӥзьыл со сярысь капчи верало ке вал, али та ужпум кивалтӥсьёсты керӟегъяськытыны кутскиз. Таяз арняе тодмо луиз мукетыз но: Кун Кенешлэн 25-тӥ феврале ортчоно сессиезлэн повесткаяз та юан ӧз пыры.- Озьы ик малпасько вал, та ужпумъя вераськон ас понназ гинэ гылак ортчоз но сылмоз. Пумаз кыӵе ке бультыртон луоз, но нокыӵе пайдаё йылпумъянзэ ум адӟе. Но кӧня ке учыръёс бӧрсьы мынам но уг ни луы чус улэме.Асьмелы ӵапак али кулэ зол кариськыны, борд кадь султыны удмурт кылмы понна. Уго мукет калык пӧлы сылмыны трос ик дыр кулэ ӧвӧл. Тани Выль ар уе ми потамы Ижысь Шор карлудэ, малы ке быдэсыз сямен со тырмемын вал иран но тюрк тусо, лымшор шундыен пыжем ымныръёсын. Таӵезэ Ижын ноку но адӟылыны ӧз учыралля на вал - Инмар понна! Со суредэз киноез сямен возьматыны кулэ вал. Табере син азяды пуктэ: вань площадь котырын люкен-люкен сылэ полиция, солань-талань ветло мурт тусо адямиос, гастарбайтеръёс.Асьмеос ӵем но трос тышкаськиськомы, шуом, Кавказысь вуэмъёсты. Соос мултэс шаплыесь, укыргес азинлыкоесь шуыса. Но Кавказысь калык выре асьме калыкъёсын огазе кариськыны. Соос татын уло, асьсэлэн бизнессы кылдэ, уж интыос усьто.Нош таосыз, нимаз атомъёс сямен, ас кожазыгес уло. Огеныз сыџе куноен вераськыны кылпум поттӥ, «ас-саляму алейкум» шуыса вази, мон кытӥ бигер кылъёсты пыртай, кытӥ азербайджанзэ кутӥ. Выль тодмое пумитам - узбек кылын. Солы, пе, 20 арес. Та дырозь, пе, бадӟым городъёсты адӟылэмез но ӧй вал, та кыкетӥ бадӟым город солэн улоназ. Ташкент бере, дыр.Юасько:- Ӟуч кылэз тодӥськод-а?- Урод, - шуэ.- Татын кельше-а?- Туж кельше, уксё но вань, нылъёс но трос, - паля.- Нош нылъёс шорад учко-а? - выжыятӥсько.- Учко, - шуэ.Мынам сыӵе малпанэ кылдӥз. Соос, нимаз кариськыса, нокинэн но кусыпъяськытэк уло. Азьланяз но озьы ик, тулкым сямен, нокинэн ченгешытэк, нокинэн алякъяськытэк, соос пырозы, пыризы но ни асьме азбарамы. Бен, соос асьсэды умой возё, кудӟемъёс ӧвӧл пӧлазы.Но соин валче асьмелы юнматыны кулэ аспӧртэмлыкмес - асьмелэсь асьмеды адњон-валанмес. Удмурт кылэз одно дышетон - со удмурт калык понна гинэ ӧвӧл. Со асьмелэн огъя обществомы понна. Со асьмелы гинэ тупась ымнырмылэн валтӥсь гожез. Со ымнырмес кельтыны быгатћм ке нылпиосмылы, соослэн нылпиоссы уз йыроме ни та бадњым Дуннеын. Соос иран но тюрк кылын вераськыны шуак уз кутске ук. Кӧня луонлык вань на, кӧня кужым вань на, асьмелы утьыны кулэ асьме выжымес.- Тӥ вераськылӥськоды ук Удмуртиысь чиновникъёсын, ужбер-гатӥсьёсын. Чай юон вискын ке но юаськоды-а соослэсь удмурт кылэз одно дышетон сярысь мылкыдъёссэс?- Мон нуналаз туж пӧртэм адямиосын пумиськылӥсько, туж узыреныз но, туж куанереныз но. Шонерзэ вераса, бомонд шуонмы уггес вала та ужпумез. Солы котькызьы вера. Но валтӥсез - со интыысь кивалтӥсьёс, узыръёс кќбераны кулэ артысь улосъёсын - шуом, Пермен ик - огазе каронлэсь. Чакла ай, со сярысь вераськонъёс макем кемалась мыно ни, Жириновскийлэн ымысьтыз потыса. Пермь улосысь чиновникъёс но буржуазия асьмелэсьёссэ, оп! шуытозь, ньылозы. Соин асьме бомондлы пыӵатоно ик вал огзэ: удмуртъёс вань дыръя луоз Удмурт Республика, нимаз шаер, соослы - мӧль.Мукетгес югдур Кун Кенешысь депутатъёсын. Тросэз соку ик юан сёто: нош тырмозы-а кадръёс - удмурт кылъя дышетӥсьёс? Нош малы ке тросэз тодаз ик уг ваё, кӧня шоро-куспо арлыдъем дышетӥсьёс, берло аръёсы уно школаосын удмурт кыллэсь куштӥськемен, кельшымон ужзытэк кылизы. Шонер, соос, оло, туж пиналэсь но ӧвӧл ни, но ужаны мылкыдзы вань. Тани милям Дэри ёросысь Выль Казьмас гуртамы 19-тӥ даурын нылпиосты дышетыны кутскем ямщик, аслаз коркаяз пыртыса. Мон малпасько, туннэ нуналын мукетъёсыз но дышетӥсьёс, кин тодэ методикаез, быгатозы кутскон вакытэз нуыны.- Нош Казьмас школаын али вань на-а удмурт кыл?- Кызьы сотэк? Дышето, отын Антонида Фёдоровна Веретенникова урокъёсты нуэ. Ми вакытэ тани 4-тӥ классозь ваньзэ удмурт кылын дышетӥм, математикаын но дробьёсты «вить дасмос, куать дасмос» карыса, будӥмы. Табере адямиос одно вераны выро, мар, пе, сётӥз мыным удмурт кыл? Кыл - со адямилэн лулыз, сое уг луы мертаны килограммен но иськемен. Нош кивалтӥсьёс сыӵе ӵогыса кушто: удмурт кыллэсь калыкмес люко. Малпалод, асьме нылпиосмы али сыӵе ваньмыз ик генийёс, соос сыӵе дышетскон пӧлы выемын, удмурт кыллы дырзы ик ӧвӧл ни. Нош мон уг тодӥськы одӥг адямиез но, кин школаез быдтыса, шалтыр мед вераськоз, шуом, англи кылын. Нош удмуртсэ аналто...- Вячеслав Витальевич, январь толэзе Тӥледыз дунъязы «Азвесь Дельвиген» - «Литературная газеталэн» вылӥ премиеныз. Пусйизы 2012-тӥ арын потэм «Вслушаться в себя» книгадэс, прозаын но поэзиын утчаськемдэс, удмурт но ӟуч кылэз азинтэмдэс.- Мыным кыл но литература котьку но матын вал. Неужели асьмелэн 99 процентэз сокем ӟеч тодо математикаез? Мон ачимъя верало, кыџе синазькыль вал школаын быдэс страницаосын уравнениос лэсьтон. Остэ но, ява. Со ведь мон понна кулэтэм уж вал. Уксё лыдэз тодӥсько бере, мыным со тырмиз, оло. Озьы ик вераны луэ котькыӵе мукет предметъёс сярысь, кинлы ке географиын но, химиын но пукемезлэн пайдаез ӧвӧл. Но со удысъёсты одно ортчоно-дышетоно, нош ас шаередлэн кылыз - кытын ке отын... Озьы медам лу вал ноку.- Ма, Вячеслав Витальевич, Тӥ асьтэос но огаз эссеяды гожтӥськоды: «Яратэ-а удмурт аслэсьтыз кылзэ. Уггес, дыр...»- Мон озьы шуисько со муген. Удмуртлэн сыӵе сям дуннеез (менталитетэз), дыр. Со сыӵе... кыдёке дыртћсьтэм. Кунгож сьӧры уз чатыръяськы учкылыны. Омыро вераськыны уг яраты. Уго со - кулэтэм, буш омыръёстӥ лобан. Мар понна улон? Удмурт со сярысь малпаськыны уг ранњылы, оло. Уго гырись-кизись адями ноку уг малпа, мар понна со кизе. Со тодэ: озьы кулэ, со солы дышемын. Со умой но, урод но ӧвӧл, со удмурт адямилэн асваланэз.Мон ас поннам ужасько бере, мынэсьтым весь юало: кытын ужаськод? Солы мынам йыры но кур луылӥз. Шуисько: ас поннам. Мыным валантэм вал, малы юасьёсылэн со йыразы уг тэры. Нош гурт адямилы валантэм, кызьы, бусые мынытэк, кин ке, пе, няньзэ мед поттоз. Соин удмурт адямилы уж понна бусые, нюлэскы, заводэ яке мукет кытчы ке мыноно. Табере мон но валай, тазьы юамзы нокыџе йыркуртэк ортче ни. Кылын ужан - со асьмея ӧвӧлгес на... Но ужано ук!Туннэ республикаямы вань сыӵе уж - удмурт луон. Ма, Россия империын, кин ке бигер, кин ке пор луыса «ужа». Асьмелэн но кивалтон удысын вань сыӵе номенклатурамы. Туннэ но национальной республикаосты возьматон понна власть бордаз каре сыӵе адямиосты. Ӵапак соослы али возьматыны кулэ: соос бордысь маке но потэ шуыса, соослэн но кужымзы вань шуыса. Туннэ валтӥсь ужпуммы - удмурт кыл. Соин тодматскыны ӵекто начальной школаын гинэ. Удмурт дуннее укно уг на усьтӥськы, ӟубис гинэ кариське. Солы но усьтӥськыны оло сётозы, оло уз.Алёна Ионина Теги: анайкыл ВячеславАр-Серги  